**MASTIFFIN PEVISA 1.1.2017-31.12.2021**

**Pentujen vanhemmista tulee olla ennen astutusta annettu lonkkakuvauslausunto ja kyynärkuvauslausunto. Lonkka- ja kyynärkuvaushetkellä koiran tulee olla täyttänyt 18 kk.**

Huom. Lonkkaniveldysplasiatuloksen E ja/tai kyynärniveldysplasiatuloksen 3 omaavan koiran jalostuskäyttö kielletään Koirarekisteriohjeen perusteella.

**Astuttaessa ulkomaisella uroksella tai siemennettäessä ulkomaisen uroksen spermalla, voidaan rekisteröidä kaksi pentuetta ilman virallisia lonkka- ja kyynärnivelkuvauksia.**

Huom. Kennelliiton yleisen jalostuksen tavoiteohjelman vastainen jalostuskäyttö kohta 7.5:

Jos kasvattaja on toiminut Kennelliiton yleisen jalostuksen tavoiteohjelman vastaisesti parittamalla keskenään isän/emän ja jälkeläisen tai täyssisarrukset, jolloin yhdistelmän sukusiitosprosentti on aina vähintään 25, tai käyttämällä jalostukseen koiraa, jolla on Kennelliiton hyväksymissä virallisissa terveystutkimuksissa asteikon huonoin tulos, voidaan pentue rekisteröidä vain EJ-rekisteriin. Terveystutkimustuloksilla tarkoitetaan tässä yhteydessä lonkkaniveldysplasiaa, kyynärniveldysplasiaa, polvilumpioluksaatiota ja spondyloosia koskevia tutkimuksia. Kasvattajan nimiin tai koiralle voidaan merkitä tästä syystä yksi pentue EJ-rekisteriin.

Koirarekisteriohjeen (kohta 9) mukaan: Rotujärjestön esityksestä voidaan rodulle myöntää toistaiseksi voimassa oleva poikkeuslupa. Tällä poikkeusluvalla ulkomaiselle urokselle voidaan rekisteröidä kaksi pentuetta, vaikka uros ei täytä kaikkia rodun PEVISA-ehtoja. Yhdistelmä ei kuitenkaan saa olla rodun PEVISA-rajoitusten tai tämän ohjeen kohdan 7.5 vastainen.

Koirarekisteriohje ei nykyisin edellytä, että em. luvalla rekisteröidyn pentueen astutus on tapahtunut ulkomailla tai tuontispermalla.